

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A KÉPVISELŐ-TESTÜLET 2025. január 13-i soron kívüli ülésére**

**Napirend tárgya:**

**Telki község Önkormányzat 2025.évi költségvetési koncepciója**

**A napirendet tárgyaló ülés dátuma**: **2025. 01.13.**

**A napirendet tárgyaló ülés:** **Pénzügyi, Településfejlesztési és Fenntarthatósági Bizottság, Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása:**

**2. Jogszabályi hivatkozások**:

*- Magyarország 2025. évi központi költségvetésről szóló 2024. évi …... törvény*

- Az államháztartásról szóló 2011. évi CXCV. törvény

**3. Költségkihatások:** Költségvetési források

**4. Tényállás bemutatása:**

Az önkormányzatok működésére vonatkozó jogszabályok nem tartalmaznak a költségvetési koncepció elkészítésére, benyújtására vonatkozó előírást, azonban a 2025. évi költségvetés tervezéséhez fontos, hogy a Képviselő-testület megismerhesse a következő gazdasági év gazdálkodását befolyásoló folyamatokat, a jövő évi költségvetés tervezését megelőzően meghatározhassa az önkormányzat 2025. évi költségvetése tervezésének fő irányait, szempontjait, és ezzel biztosíthatja, hogy a költségvetési rendelet-tervezetben szereplő előirányzatok a biztonságos működés mellett az önkormányzat középtávú céljainak, feladatainak megvalósítását szolgálják.

Magyarország 2025. évi központi költségvetéséről szóló törvényjavaslat december hónapban történő elfogadása meglehetősen megnehezíti az önkormányzati költségvetés tervezését.

**A koncepció elsődleges célja a következő évi költségvetés kialakításához szükséges alapelvek, főbb célkitűzések meghatározása.**

A 2025. évi költségvetési törvényjavaslat általános indoklása szerint az önkormányzatokat érintően az alábbiak emelhetők ki:

Az önkormányzatok általános működtetésének és ágazati feladatainak támogatására igényelhető fajlagos támogatási összegek jóváhagyásra kerültek. Az önkormányzatok központi finanszírozása továbbra is alapvetően az önkormányzati feladatellátáshoz igazodó, feladatalapú támogatási rendszerben történik.

A 2025. évi költségvetés tervezésének megkezdése előtt fontos áttekinteni a központi költségvetési törvény helyi önkormányzatokra vonatkozó részeit, illetve a várható bevételeket, kiadásokat és kötelezettségvállalásokat. Ezek figyelembevételével lehet megállapítani a következő év gazdálkodási célkitűzéseit és elkezdeni a következő év költségvetésének tervezési feladatait.

2025. évben új elem a helyi iparűzési adóbevétel prognosztizált többletének elvonása. A költségvetési törvényjavaslat 43. § (5) bekezdése értelmében az önkormányzat a helyi iparűzési adóbevétel többlete alapján törvényben meghatározott fizetési kötelezettségének beszámítása a települési önkormányzat számára folyósítandó támogatás összegéből a nettó finanszírozás keretében történik.

**Bevételeink:**

Az Áht. 6. § (3)-(4) bekezdése szerint költségvetési bevételek:

*„(3) Működési bevételek - és azok kiemelt előirányzatai - azok közgazdasági jellege szerint*

1. *a működési célú támogatások államháztartáson belülről, amelyek az államháztartáson belülről működési célból kapott támogatásokból és más ellenérték nélküli bevételekből származnak,*
2. *a közhatalmi bevételek, amelyek az adókból, illetékekből, járulékokból, hozzájárulásokból, bírságokból, díjakból és más fizetési kötelezettségekből származnak,*
3. *a működési bevételek, amelyek a készletek és szolgáltatások értékesítésekor kapott ellenértékből, a tulajdonosi bevételekből, a kapott kamatokból és más hasonló, a működés során keletkező bevételekből származnak,*
4. *a működési célú átvett pénzeszközök, amelyek az államháztartáson kívülről működési célból kapott támogatásokból és más ellenérték nélküli bevételekből származnak.*

*(4) Felhalmozási bevételek - és azok kiemelt előirányzatai - azok közgazdasági jellege szerint*

1. *a felhalmozási célú támogatások államháztartáson belülről, amelyek az államháztartáson belülről felhalmozási célból kapott támogatásokból és más ellenérték nélküli bevételekből származnak,*
2. *a felhalmozási bevételek, amelyek az immateriális javak, tárgyi eszközök értékesítésekor kapott ellenértékből, valamint a részesedések, befektetési jegyek értékesítésekor, megszűnésekor kapott bevételekből származnak,*
3. *a felhalmozási célú átvett pénzeszközök, amelyek az államháztartáson kívülről felhalmozási célból kapott támogatásokból és más ellenérték nélküli bevételekből származnak.”*

#### I.1. Működési célú támogatások államháztartáson belülről

A költségvetési törvény alapján az **állami támogatásokat** a 2024. évi költségvetéssel azonos elven, feladatalapú finanszírozás formájában biztosítja a központi költségvetés. A költségvetési törvényt áttekintve általánosságban elmondható, hogy a feladatfinanszírozás rendszere alapvetően nem változik 2024. évhez képest.

A 2025. évi állami hozzájárulásra vonatkozó mutatószám felmérésre és igénylésre decemberben került sor, melynek alapján a helyi önkormányzatokért felelős miniszter a Kvtv. szerint *2025. január 15-ig* igazolja vissza az önkormányzatunkat megillető állami támogatások pontos összegét.

**I.1.1. A költségvetési törvény alapján - a helyi önkormányzatok általános működéséhez és ágazati feladatainak ellátásához - a központi költségvetési kapcsolatokból származó támogatások az alábbiak:**

### **A helyi önkormányzatok működésének általános támogatása**

**Önkormányzati hivatal működésének támogatása** az elismert hivatali létszám alapján a személyi és dologi kiadások elismert átlagos költségei figyelembevételével történik. Fajlagos összege változatlanul***6.633.500 Ft/fő***-re.

**Település-üzemeltetéshez kapcsolódó feladatellátás támogatása**

* A zöldterület-gazdálkodással kapcsolatos feladatok ellátásának támogatása a települési önkormányzatokat a zöldterületek, és az azokhoz kapcsolódó építmények kialakításához és fenntartásához kapcsolódóan a belterület nagysága alapján illeti meg, *mértéke a 2024.évihez képest változatlan,* ***26 000 Ft/hektár***.
* A közvilágítás fenntartásának támogatása az önkormányzatokat a településen történő közvilágítás biztosításához kapcsolódóan illeti meg. A támogatás meghatározása a településen kiépített kisfeszültségű hálózat kilométerben meghatározott hossza alapján történik, a tárgyévet megelőző második évi országosan összesített önkormányzati beszámolóban szereplő „Közvilágítás” kormányzati funkció alapján település kategóriánként számított átlagos, egy kilométerre jutó nettó működési kiadások figyelembevételével. Település kategóriánként a támogatás fajlagos összege az alábbi:

|  |  |
| --- | --- |
| Főváros, megyei jogú város, 40 000 fő lakosságszám feletti város  | 425 000 Ft/km  |
| 10 001 - 40 000 fő lakosságszám közötti település  | 411 000Ft/km  |
| *10 001 fő lakosságszám alatti település*  | ***335 000 Ft/km***  |

* A köztemető fenntartással kapcsolatos feladatok támogatása a tárgyévet megelőző második évi országosan összesített önkormányzati beszámolóban szereplő „Köztemető-fenntartás és -működtetés” kormányzati funkció település kategóriánkként számított **egy négyzetméterre eső nettó működési kiadások figyelembevételével**. Az így meghatározott támogatás összege ***legalább 100.000 Ft***.

|  |  |
| --- | --- |
| Megyei jogú város, 40 000 fő lakosságszám feletti város  | 85 forint/m2 |
| 10 001 - 40 000 fő lakosságszám közötti település  | 115 forint/m2 |
| *10 001 fő lakosságszám alatti település*  | ***85 forint/m2*** |

* A közutak fenntartásának támogatása a települési önkormányzatokat a közutak fenntartásával kapcsolatos feladataihoz kapcsolódóan illeti meg, a 2023. évi országosan összesített önkormányzati beszámolóban szereplő **„Közutak, hidak, alagutak üzemeltetése, fenntartása” és „Parkoló, garázs üzemeltetése, fenntartása” kormányzati funkciók alapján település kategóriánként számított nettó működési kiadások figyelembevételével**. Település kategóriánként a támogatás fajlagos összege az alábbi:

|  |  |
| --- | --- |
| Főváros, fővárosi kerületek, megyei jogú város, 40 000 fő lakosságszám feletti város  | 485.000 Ft/km  |
| 10 001-40 000 fő lakosságszám közötti település  | 311.000 Ft/km  |
| *10 001 fő lakosságszám alatti település*  | ***245.000 Ft/km***  |

* A központi költségvetés támogatást biztosít az önkormányzatok számára a Mötv. 13. §-ában meghatározott egyes kötelező feladatok ellátásához. Fajlagos összege 2.800 forint/fő, de legalább az alábbiakban meghatározott összeg.

**A támogatás minimális összege**

* 1. az 1 000 fő lakosságszámot meg nem haladó azon települések esetében, ahol az egy lakosra jutó iparűzési adóerő-képesség nem haladja meg a 32 000 forintot: 6,6 millió forint,
	2. az 1 000 fő lakosságszám feletti azon települések esetében, ahol az egy lakosra jutó iparűzési adóerő-képesség nem haladja meg a 32 000 forintot: **8,5 millió forint**,
	3. az egyéb települések esetében: 4,8 millió forint.

### **A települési önkormányzatok egyes köznevelési feladatainak támogatása**

**A**z **óvodaműködtetési alaptámogatás:**

A támogatás a települési önkormányzatot az óvoda működtetésével és feladatellátásával összefüggő kiadásaihoz kapcsolódóan illeti meg az általa fenntartott óvodában nevelt gyermeklétszám után. A létszám meghatározásakor minden gyermeket egy főként kell figyelembe venni, ez az összeg 2025. évben ***172.374 Ft/fő/év***.

**A közszolgálatban dolgozók anyagi megbecsülése**

A közszolgálatban dolgozók erkölcsi megbecsülésén túl a Kormány az anyagi megbecsülésüket is kiemelten kezeli, ennek érdekében évről évre újabb bérnövelő intézkedéseket tesz.

Minden már elindult életpályaprogram, meghozott bérintézkedés végrehajtásának fedezete rendelkezésre áll a 2025. évi költségvetésben. Az érintett fejezetek költségvetése tartalmazza azon életpályák és bérintézkedések fedezetét, amelyeknél egyértelműen meghatározott mind az érintett intézményi kör, mind a szükséges többlet összege.

Ennek megfelelően a pedagógusok, a szakképzésben oktatók, valamint a Nemzeti Adó- és Vámhivatal foglalkoztatottjai esetében a már végrehajtott illetményemelés fedezetét az érintett intézmények költségvetése tartalmazza.

Azon béremelések fedezete pedig a költségvetési törvényjavaslat Céltartalékában áll rendelkezésre, amelyek forrásigénye nagyságrendileg ismert, de a béremelések végrehajtása, az érintett intézmények közötti forrás-felosztás csak 2025-ben, tételes felmérés alapján valósul meg. Ilyen tételeket jelentenek a tanárok, a pedagógusok és a szakképzésben oktatók további illetményemelései, a kutatói szférában várható béremelés, a vízügyi ágazat illetményemelése, valamint a minimálbér és a garantált bérminimum, továbbá a nemzetgazdasági átlagkeresethez kötött juttatások emelkedésének várható többlete.

A 2025. évi tanárbéremelésről és az ahhoz nyújtott központi költségvetési támogatásról szóló Kormányrendelet a 2025. évi pedagógus béremelést intézményi szinten átlagosan 21,2%-ban biztosítja. A megemelt fajlagos támogatási összeg és a költségvetési törvényjavaslat 2., 7. és 8. mellékletében rögzített támogatások közötti különbözet kizárólag pedagógus bérre és az ahhoz kapcsolódó, munkaadókat terhelő járulék és szociális hozzájárulási adó kifizetéséhez szükséges finanszírozásra használható fel.

A Kormányrendelet értelmében a havi illetmény összege Pedagógus I. esetében 653.100 Ft-tól 1.290.800 Ft-ig, Pedagógus II. esetén 660.400 Ft-tól 1.375.600 Ft-ig, Mesterpedagógus esetén pedig 716.900 Ft-tól 1.654.400 Ft-ig terjedhet.

**Óvodapedagógusok, és az óvodapedagógusok nevelő munkáját közvetlenül segítők bértámogatása**:

Az óvodapedagógusok átlagbérének és közterheinek elismert összege 2025-ben ***8.372.000 Ft,*** az óvodapedagógusok nevelő munkáját közvetlenül segítők átlagbérének és közterheinek elismert összege pedig ***5.268.000 Ft/fő/év*** összegre.

**Kiegészítő támogatás az óvodapedagógusok minősítéséből adódó többletkiadásokhoz:** A központi költségvetés kiegészítő támogatást biztosít a Pedagógus II., Mesterpedagógus vagy Kutatótanár fokozatú besorolással rendelkező óvodapedagógusok béréhez.

A kiegészítő támogatás Alapfokozatú végzettségű pedagógus II. kategóriába sorolt pedagógusok után 2025-ben ***717.000 Ft/fő/év***.

### **A települési önkormányzatok szociális, gyermekjóléti és gyermekétkeztetési feladatainak támogatása**

**A települési önkormányzatok szociális feladatainak egyéb támogatása** a 35.000 Ft egy lakosra jutó iparűzési adóerő-képességet meg nem haladó önkormányzatok egyes szociális jellegű feladataihoz járul hozzá.

A szociális kötelező feladatok ellátása 2025. évben is intézményfenntartó társuláson keresztül működik, a Híd Szociális és Gyermekjóléti Szolgálat keretében. Ezen feladat normatív támogatást az intézményfenntartó társulás (BÖT) igényli le, így Telki költségvetését ez nem befolyásolja.

**A gyermekétkeztetéssel kapcsolatos támogatás**

A **gyermekétkeztetés támogatása** a bölcsődei, az óvodai, iskolai, kollégiumi gyermekétkeztetés egyes kiadásaihoz használható fel. A támogatásnak két eleme van, egyrészt a finanszírozás szempontjából ***elismert dolgozók bértámogatására 3.620.000 forint/számított létszám/év***, másrészt a központi költségvetés támogatást biztosít a települési önkormányzatoknak az általuk biztosított intézményi gyermekétkeztetési feladattal összefüggésben felmerülő ***nyersanyag- és dologi kiadásokhoz, a személyi térítési díjból származó elvárt bevételek figyelembevételével.***

Az óvodai, iskolai gyermekétkeztetés egyes kiadásaihoz az idei évben **77.463.845.- Ft támogatást kapott az önkormányzat**, melyből 2024.évi gyermekétkeztetés bértámogatása 34.969.200 Ft, az üzemeltetési támogatás pedig 43.740.260 Ft volt**.**

**Települési önkormányzatok kulturális feladatainak támogatása**

E támogatás az önkormányzatokat lakosságszám alapján illeti meg (4.621 fő) a Mötv.-ben, valamint a Kult. tv.-ben meghatározott nyilvános könyvtári feladatainak ellátásához és a közművelődési alapszolgáltatások biztosításához. Nyilvános könyvtári ellátási és közművelődési feladatokhoz 2025. évben **10.226.273 Ft** támogatás várható. (2024. évi támogatás összege 10.133.327 Ft volt.). A támogatás fajlagos összege változatlanul 2.213 Ft/fő.

Amennyiben a nyilvános könyvtárat fenntartó önkormányzat a támogatás legalább 10 %-át nem könyvtári dokumentum vásárlására fordítja, úgy a támogatás 20 %-ának megfelelő összegre nem jogosult.

**Szolidaritási hozzájárulás**

A 25.000.- forint feletti egy lakosra jutó iparűzési adóerő-képességgel rendelkező önkormányzat, az egy lakosra jutó iparűzési adóerő-képességétől függő mértékű szolidaritási hozzájárulást köteles teljesíteni a központi költségvetésnek. A költségvetési törvényjavaslat szerint a szolidaritási hozzájárulás alapja az önkormányzatok iparűzési adóerő-képességet meghatározó adóalapja. A szolidaritási hozzájárulás mértéke továbbra is lineárisan növekszik az egy lakosra jutó adóerő-képesség emelkedésével. A szolidaritási hozzájárulás várható összege **15.401.981.- Ft**, ez az összeg 2024. évben 13.702.446.- Ft volt.

**A helyi önkormányzatok kiegészítő támogatásai**

* Polgármesteri illetményhez és költségtérítéshez nyújtott támogatás: a polgármesteri illetmény és költségtérítés, valamint az ezekhez kapcsolódó szociális hozzájárulási adó kifizetésére használható fel.

A támogatás a legfeljebb 30.000 fő lakosságszámú községi, nagyközségi és városi önkormányzatokat illeti meg az egy lakosra jutó adóerő-képesség figyelembevételével. A polgármesteri illetmények tárgyév januártól júliusig fizetendő összegéhez kapcsolódó hét havi támogatás önkormányzatonkénti összegét tárgyév január 8-áig, a tárgyév augusztustól decemberig fizetendő összegéhez kapcsolódó öt havi támogatás önkormányzatonkénti összegét pedig április 10-éig állapítja meg a helyi önkormányzatokért felelős miniszter. A támogatás folyósítása havonta, egyenlő részletekben, a nettó finanszírozás keretében történik.

* Települési önkormányzatok kulturális feladatainak bérjellegű támogatása: az önkormányzatokat megillető, szervezetenként megállapított támogatás éves összegét a kultúráért felelős miniszter tárgyév január 8-ig állapítja meg. A támogatás szempontjából a 0820 Kulturális szolgáltatások csoportba tartozó kormányzati funkción elszámolt kiadások vehetők figyelembe.

**Központi költségvetésből származó bevételek**

|  |  |  |  |
| --- | --- | --- | --- |
|  | **2024.év** | **2025.év** | **Változás** |
| Helyi önkormányzatok működésének általános támogatása (B111) | 141.770.636 |  |  |
| *Önkormányzati hivatal működésének támogatása*  | *84.510.790* | *84.510.790* |  |
|  *Zöldterület gazdálkodással kapcsolatos feladatok támogatása* | *6.793.800* | *6.793.800* | *+ 223 685* |
|  *Közvilágitás fenntartásának alap támogatása* | *14.539.000* | *14.539.000* |
|  *Közvilágítás üzemeltetési támogatás* | *11.070.000* |  |
|  *Köztemető fenntartásának támogatása* | *100.000* | *100.000* |
|  *Közutak fenntartásának támogatása* | *8.325.835* | *8.431.920* |
|  *Egyéb önkormányzati feladatok támogatása* | *12.821.200* | *12.938.800* |
| *Polgármesteri illetményhez és költségtérítéshez nyújtott támogatás* | *3.610.011* |  |  |
| *Szolidaritási hozzájárulás ( kiadás)* | *- 13.702.446* | *- 15.401.981* | *- 1.699.535* |
| Települési önkormányzatok egyes köznevelési feladatainak támogatása (B112) | 217.767.928 |  |  |
| Óvodapedagógusok, és az óvodapedagógusok nevelő munkáját közvetlenül segítők bértámogatása  | 174.069.800 | 179.959.900 | + 5.890.100 |
| Óvodaműködtetési támogatás: bértámogatás | 27.528.128  | 27.924.588 | + 396.460 |
| Óvodaműködtetési támogatás: üzemeltetési támogatás | 16.170.000  |  |  |
| Települési önkormányzatok szociális és gyermekjóléti feladatainak támogatása  | 5.152.000 | 2.963.000 | - 2.189.000 |
| Települési önkormányzatok gyermekétkeztetési feladatainak támogatása (B1132) | 78.709.460 |  |  |
| Gyermekétkeztetés - bértámogatás | 34.969.200  | 34.969.200 |  |
| Gyermekétkeztetés – üzemeltetési támogatás | 43.740.260 |  |  |
| Települési önkormányzatok kulturális feladatainak támogatása (B114) | 10.133.327 | 10.226.273 | + 92.946 |
| Települési önkormányzatok kulturális feladatainak bérjellegű támogatása (B114) | 2.817.488 |  |  |
| ***Önkormányzatok működési támogatásai (=01+…+07) (B11)*** | **452.775.224** |  |  |

A 2025. év adatai a megalapozó felmérés szerint kerültek feltüntetésre. A megalapozó felmérés az előterjesztés előkészítésekor még nem tartalmazza az Óvodaműködtetési támogatás – üzemeltetési támogatását, az Intézményi gyermekétkeztetés - üzemeltetési támogatását, a kulturális feladatok bérjellegű támogatását, a minimálbér és a garantált bérminimum emelkedése, illetve a pedagógusbéremelés miatti kiegészítő támogatást, valamint a polgármesteri illetményhez és költségtérítéshez nyújtott támogatást. Az üzemeltetési támogatások központilag kerülnek betöltésre, a másik két támogatási elem összegéről 2025. január 8-ig dönt az illetékes miniszter.

#### I.2. Közhatalmi bevételek

Közhatalmi bevételek közé az önkormányzat által megállapított helyi adók, átengedett bevételek, valamint egyéb bevételként a végrehajtási költségátalány, a mulasztási bírság, továbbá a késedelmi pótlék bevételek tartoznak.

Az önkormányzat legjelentősebb bevételi forrásai továbbra is a helyi adókból származó bevételek. A helyi adók közül a telekadó, idegenforgalmi adó és a helyi iparűzési adó vonatkozásában emelkedtek az adómértékek 2023. évben, az építményadó tekintetében pedig az eddig alkalmazott kedvezmények kivezetésre kerültek.

A 2024. évi teljesítés adatokat figyelembe véve a 2025. évi költségvetési év adóbevételei az alábbiak szerint prognosztizálhatóak:

* Telekadó: 38 mFt
* Helyi iparűzési adó: 260 mFt
* Idegenforgalmi adó: 10 mFt
* Építményadó: 120 mFt

A helyi adóknál az előző évek irányelvét kell alkalmazni a tervezés folyamán, a pénzügyi egyensúly megtartása érdekében törekedni kell a reális tervezésre, hiszen ezek a bevételek a költségvetésen belül arányában a legjelentősebb tételek. Mivel a helyi iparűzési adóbevételi többlet elvonásának összege még nem ismert, az adóbevételt megközelítőleg a 2024. évi szinten prognosztizáljuk.

Különösen fontos az adóbehajtási és adóellenőrzési feladat ellátásának hatékonysága, a kintlévőségek minél nagyobb arányú beszedése. Cél az adóbehajtási és adófeltárási, ellenőrzési tevékenység szorgalmazásával a lehető legkisebbre szorítani a hátralékállományt.

#### I.3. Működési és felhalmozási bevételek

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (4) bekezdése alapján a költségvetési rendeletben 2013. évtől működési hiány nem tervezhető. A rendelkezés betartása érdekében a 2024. évről áthúzódó feladatokra a 2025. évi költségvetésben a 2024. évi költségvetési maradvány biztosít fedezetet.

A közfeladatok ellátása során nyújtott szolgáltatások értékesítése jogcímen önkormányzatunknál jellemzően az étkezési térítési díjbevétellel számolhatunk az étkezési térítési díjak megállapításáról és beszedéséről szóló 22/2014. (XII.22.) önkormányzati rendeletben meghatározott díjtételekkel. A díjak emelésére 2023. augusztus hónapban került sor, 2025. szeptember hónaptól szükséges lesz a díjak felülvizsgálata és emelése.

A gyermekorvosi alapellátással összefüggésben 2024. évben bevételi oldalon új elem volt a NEAK finanszírozás, aminek egy része indikátor alapú, másik része pedig bér-, és rezsi támogatás. 2024. évben e címen 18.734.400 Ft támogatást kapott az önkormányzat.

A működési bevételek közé tartoznak az önkormányzati vagyon hasznosításából származó, úgynevezett tulajdonosi bevételek:

* a lakás és nem lakáscélú helyiségek bérleti díja, /Itt kell tervezni az önkormányzati tulajdonú lakások bérleti díjbevételeivel, valamint az egyes intézmények esetében a nem lakás célú helyiségek (a Telki Zöldmanó Óvoda, Kodolányi János Közösségi Ház és Könyvtár) bérleti szerződés útján történő hasznosításából származó bevételeket is. **/**

Ezen felül számolni lehet még a szolgáltatások ellenértékeivel, mint pl.:

* Közterületfoglalási díj
* Hirdetési díj
* könyvtári szolgáltatás díja
* rendezvények bevételei
* a közvetített szolgáltatások ellenértéke
* Továbbszámlázott díjak (Érdi Tankerület)
* a tulajdonosi bevételek,
* a szennyvíz üzemeltetéssel kapcsolatos bérleti díj (használati díj 41.250. eFt/év) amely a GFT bevétele, és csak szennyvízzel kapcsolatos felújítási, beruházási munkákra fordítható
* működési célú ÁFA bevételek.
* kiszámlázott szolgáltatások után felszámolt ÁFA

#### II. Kiadások

Az Áht. 6. § (5)-(6) bekezdése szerint költségvetési kiadások:

*(5) Működési kiadások - és azok kiemelt előirányzatai - azok közgazdasági jellege szerint*

*a) a személyi juttatások, amelyek a foglalkoztatottaknak kifizetett illetményből, munkabérből és más juttatásokból, valamint a nem foglalkoztatott természetes személyeknek juttatott más jövedelmek megfizetéséből származnak,*

*b) a munkaadókat terhelő járulékok és szociális hozzájárulási adó, amelyet a kifizetést teljesítő megfizetni köteles,*

*c) a dologi kiadások, amelyek a készletek és szolgáltatások vásárlása, más befizetési kötelezettségek teljesítése, kamatfizetés és más, a működés során keletkező kiadások teljesítéséből származnak,*

*d) az ellátottak pénzbeli juttatásai, amelyek a társadalombiztosítási ellátásokból, családi támogatásokból és a természetes személyeknek betegséggel, lakhatással vagy más okból megfizetett ellátási típusú kifizetésekből származnak,*

*e) az egyéb működési célú kiadások, amelyek a nemzetközi kötelezettségek teljesítéséből, az államháztartáson belülre vagy kívülre működési célból adott támogatásokból és más ellenérték nélküli kifizetésekből, valamint a más kiemelt előirányzaton nem szerepeltethető működési jellegű kiadásokból származnak.*

*(6) Felhalmozási kiadások - és azok kiemelt előirányzatai - azok közgazdasági jellege szerint*

*a)*[***\****](https://net.jogtar.hu/jogszabaly?docid=a1100195.tv#lbj26id7574)*a beruházások, amelyek az ingatlanok, tárgyi eszközök és más tartósan használt eszközök megszerzéséből, részesedések és befektetési jegyek megszerzéséhez vagy növeléséhez kapcsolódó kiadások teljesítéséből származnak,*

*b) a felújítások, amelyek a tartósan használt eszközök felújításának kiadásaiból származnak,*

*c) az egyéb felhalmozási célú kiadások, amelyek az államháztartáson belülre vagy kívülre felhalmozási célból adott támogatásokból és más ellenérték nélküli kifizetésekből származnak.*

**Kiadások tervezése**

Ciklusprogramban megfogalmazott célok végrehajtása folyamatosan történik.

**A 2025. évi költségvetésre ható egyéb tényezők**

* **A minimálbér összegét – 2025. január 1-jétől – 290.800 Ft-ban, a garantál bérminimumét pedig 348.800 Ft-ban határozták meg.** A minimálbér 10%-os, a garantált bérminimum pedig 7%-os emelkedést jelent a 2024. január 1-jeihez képest.
* *A közszolgálati tisztviselőkről szóló 2011. évi CXCIX. törvény* 132. §-a szerinti illetményalap a 2025. évben is- immár 2007 óta változatlan marad*,* ***38.650 Ft***. A helyi önkormányzat Képviselő-testülete rendeletében 2025. évben is – az önkormányzat saját forrásai terhére – a köztisztviselők vonatkozásában a 38.650 Ft-nál *magasabb összegben is megállapíthatja* az illetményalapot azzal, hogy az nem haladhatja meg a KSH által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét. Az illetményalapunk jelenleg 72.000 Ft, amelynek 78.000 Ft-ra történő (8,5%-os) emelésére teszünk javaslatot 2025. évre vonatkozóan.
* *A pedagógusok új életpályájáról szóló 2023. évi LII. törvény (a továbbiakban: Pútv.)* rendelkezik a pedagógusok béréről. A 2025. évi tanárbéremelésről és az ahhoz nyújtott központi költségvetési támogatásról szóló kormányrendelet értelmében 2025. évben kötelező intézményi szinten átlagosan 21,1%-os pedagógus béremelés.
* A költségvetési szervek által foglalkoztatottak éves cafeteria-juttatás kerete 2025. évben nem haladhatja meg a**nettó *400 000 Ft-ot***, azonban a Közszolgálati tisztségviselőkről szóló 2011. évi CXCIX. tv. 151.§ (1) alapján a köztisztviselők részére nyújtott cafeteria közterhekkel növelt összege nem lehet kevesebb az illetményalap ötszörösénél. A polgármestert a köztisztviselőkkel azonos mértékű cafetéria juttatás illeti meg. A köznevelési foglalkoztatotti jogviszonyban, illetve a Mt. hatálya alá tartozó foglalkoztatottak esetében a jogszabály nem ír elő minimum összeget.
* A Képviselő-testület hivatalánál foglalkoztatott köztisztviselő részére bankszámla-hozzájárulás a helyi önkormányzat Képviselő-testületének rendeletében meghatározott módon és mértékben nyújtható.
* Az alacsonyabb infláció következtében a szolgáltatási díjak esetében átlagosan 10-15% díjemeléssel számolunk.
* A Kodolányi János Közösségi Ház és Könyvtár esetében a várható átszervezés következtében az intézmény megszűnése esetén a feladatellátás az önkormányzat feladatai közé integrálódik.

##### II.1. Működési kiadások

**II.1.1. Személyi juttatások és munkaadókat terhelő járulékok**

A személyi juttatásokat a költségvetési szerveknél a törvényben/törvény felhatalmazása alapján helyi rendeletben meghatározott illetményalap, a bértábla, a kinevezési okiratok, a munkaszerződések, soros előrelépés, a nyugdíjba vonulók felmentési idejére fizetendő helyettesítési díj figyelembevételével szükséges megtervezni.

A köznevelési foglalkoztatotti jutalom, illetve a jubileumi jutalom tervezése a Pútv. 105. § és a közszolgálati tisztviselőkről szóló 2011. évi CXCIX. törvény 150. § alapján történik.

**Foglalkoztatáspolitikai célok**

Az Önkormányzat és intézményeinek 2025. évi költségvetési rendeletében **javasolt létszámok** a következők:

|  |
| --- |
| **Telki Község Önkormányzat** |
| **szakfeladat/feladat-ellátási hely**  | **munkakör**  | **álláshelyek** **száma/fő**  |
| választott tisztségviselő | polgármester | 1 fő  |
| alpolgármester | 1 fő |
| képviselők | 4 fő |
| külső bizottsági tagok | 5 fő |
| egészségügyi szolgálati jogviszonyban foglalkoztatott munkavállaló | asszisztens | 1 fő |

|  |
| --- |
| **Polgármesteri Hivatal** |
|  | **munkakör** | **álláshely száma** |
|  |  | **2024.** | **2025.** |
| köztisztviselő(Kttv. szerint) | jegyző | 1 fő | 1 fő |
| köztisztviselő  | 12 fő | 12 fő |
| munkavállaló(Mt.szerinti alkalmazottak) | karbantartó | 1 fő | 1 fő |
| **Telki Zöldmanó Óvoda** |
| **feladat-ellátási hely**  | **munkakör** | **álláshely száma** |
|  |  | **2024.** | **2025.** |
| köznevelési foglalkoztatott (Pútv. szerint) | óvodavezető | 1 fő | 1 fő |
| óvodapedagógus | 16,5 fő | 16,5 fő |
| pedagógiai asszisztens | 3 fő | 3 fő |
| dajka | 7 fő | 7 fő |
| óvodatitkár | 1 fő | 1 fő |
| konyhai kisegítő | 3 fő | 3 fő |

|  |
| --- |
| **Kodolányi János Közösségi Ház és Könyvtár**  |
| **feladat-ellátási hely**  | **munkakör**  | **álláshelyek** **száma 2024.** | **álláshelyek** **száma 2025.** |
| munkavállalók(Mt. szerinti alkalmazottak) | intézményvezető | 1 fő | 1 fő (03.06-ig) |
| munkavállaló | 2 fő | 4 fő |

Személyi juttatásokkal kapcsolatos tervezési alapelvek:

* A személyi juttatásokat a jogszabályban meghatározott mértékű illetményalappal a bértábla, a kinevezési okiratok, munkaszerződések, és az évközi kötelező teljesítményértékelés adatainak figyelembevételével kell megtervezni.
* A soros előrelépést valamennyi intézménynél tervezni kell.
* A számítások során a várható minimálbér és a garantált bérminimumra emelés hatásával számolni kell.
* A 2025. évi tanárbéremelésről és az ahhoz nyújtott központi költségvetési támogatásról szóló Kormányrendelet szerint a pedagógusok új életpályájáról szóló 2023. évi LII. törvény végrehajtásáról szóló 401/2023. (VIII.30.) Kormányrendelet az alábbiak szerint módosul:

*98. § (1) A munkáltató a pedagógus, valamint a pedagógus szakképesítéssel vagy szakképzettséggel rendelkező nevelő-oktató munkát közvetlenül segítő munkakörben foglalkoztatott havi illetményét a 97. § (1) bekezdése szerinti fokozata alapján az a) pontban foglalt összegben vagy a b)–e) pontok szerinti illetménysávokon belül állapítja meg.* ***A havi illetmény összege***

 ***a) Gyakornok esetén: 640.900 Ft,***

 ***b) Pedagógus I. esetén 653.100 Ft-tól 1.290.800 Ft-ig terjedhet,***

 ***c) Pedagógus II. esetén 660.400 Ft-tól 1.375.600 Ft-ig terjedhet,***

 ***d) Mesterpedagógus esetén 716.900 Ft-tól 1.654.400 Ft-ig terjedhet,***

 ***e) Kutatótanár esetén 840.000 Ft-tól 1.781.600 Ft-ig terjedhet.***

* A Púétv. 132 § (4) bekezdése lapján a pedagógus szakképzettséggel nem rendelkező nevelő-oktató munkát segítő munkakörben foglalkoztatott köznevelési dolgozó havi munkabére nem lehet kevesebb, mint a kötelező legkisebb munkabér vagy garantált bérminimum százhét százaléka. A költségvetési törvény a garantált bérminimum száztíz százaléka erejéig biztosítja a fedezetet az illetmény, munkabér 132. § (4) bekezdésében meghatározott mértéket meghaladó, munkáltatói mérlegelésen alapuló emelésére.
* A jogszabályok alapján történő személyi juttatás többlet finanszírozását az Önkormányzat részben az óvodapedagógusok bértámogatásából, részben az általános működési támogatásból finanszírozza az intézmények részére. A várható pedagógus béremelésre a kiegészítő állami támogatások fajlagos összegeit már közzétették. Jelen előterjesztésben be is mutatjuk, hogy milyen összegű többletforrást jelent ez az önkormányzatnak.
* A kulturális ágazatban közfeladatot ellátók számára 2022. évben biztosított 20%-os béremelés 2023. évben beépült, a többletkiadás fedezetére a 2024. évihez hasonlóan 2025. évben is a Települési önkormányzatok kulturális feladatainak bérjellegű támogatása címen kiegészítő támogatás várható, az önkormányzatokat megillető, szervezetenként megállapított támogatás éves összegét a kultúráért felelős miniszter 2025. január 8-áig állapítja meg.
* A jubileumi jutalom tervezése a közszolgálati tisztviselőkről szóló 2011. évi CXCIX. törvény 150. § alapján történik. 2025. évben a Telki Polgármesteri Hivatalnál 1 fő köztisztviselő 30 éves jubileumi jutalomra lesz jogosult.
* A Púétv. 105. § alapján a köznevelési intézményben foglalkoztatottak köznevelési foglalkoztatotti jutalomra lesznek jogosultak. Köznevelési foglalkoztatotti jutalom jár a huszonöt-, harminc- és negyvenévi szakmai gyakorlattal rendelkező köznevelési foglalkoztatotti jogviszonyban állónak. A Telki Zöldmanó Óvodánál …. fő …. éves köznevelési foglalkoztatotti jutalomra lesz jogosult.
* A béren kívüli juttatásoknál 2024. évben bruttó 360.000 Ft -os összeg volt tervezve, ami az illetményalap 2025. évi emelése esetén 2025. évben bruttó 390.000 Ft-ra emelkedne.
* A fizetési számlához kapcsolódóan költségvetési törvény a kormánytisztviselők részére havonta adható bankszámla-hozzájárulás mértékét 2025. évben – változatlanul – 1.000 Ft/hó összegben maximalizálja, a Képviselő-testület hivatalánál foglalkoztatott köztisztviselők részére lehetőséget biztosít a Képviselő-testületnek a hozzájárulás módjának és mértékének rendeletben történő szabályozására. A közalkalmazottak esetében a jogszabály nem tartalmaz a kormánytisztviselőktől eltérő rendelkezést.
* A személyi juttatásokon belül a munkába járással kapcsolatos utazási költségtérítés tervezésénél a munkába járással kapcsolatos utazási költségtérítésről szóló 39/2010. (II. 26.) Korm. rendelet alkalmazása szükséges. A rendelet alapján járó a munkába járással kapcsolatos utazási és hazautazási költségtérítés tervezhető.
* A tervezésnél figyelembe kell venni a kötelező továbbképzések költségét.
* Helyettesítési díj tervezése a gyermekek után járó pótszabadságok és a kötelező továbbképzés napjaira.
* Betegszabadság miatti helyettesítési díj tervezése a tapasztalati adatok alapján történik.
* Az engedélyezett létszámot a Képviselő-testület a koncepcióban elfogadottak alapján a jövő évi költségvetési rendeletben határozza meg.
* A képviselői tiszteletdíjakat *Telki Község Önkormányzata Képviselő-testületének a helyi önkormányzati képviselők, a bizottságok tagjainak, a bizottságok elnökeinek juttatásairól szóló 11/2024. (X. 15.) önkormányzati rendeletében* meghatározott összeggel szükséges a költségvetésbe beépíteni.
* A Képviselő-testület határozatával jutalmat állapíthat meg a polgármesternek meghatározott időszakban végzett munkája értékelése alapján. A jutalom évi mértéke nem haladhatja meg a polgármestert megillető illetmény vagy tiszteletdíj hathavi összegét. A polgármesteri jutalom összegét a 2025. évi rendelkezéseknek megfelelően szükséges tervezni.
* A gyermekorvosi alapellátással összefüggésben 2025. évben többletfeladat, így többletköltség lesz az asszisztens személyi juttatásainak és az azt terhelő járulékoknak a NEAK finanszírozás által nem fedezett része, mivel jelen helyzetben az asszisztens az önkormányzat alkalmazásában áll.

**II.1.2. Dologi kiadások és egyéb folyó kiadások**

A dologi kiadások a készletek és szolgáltatások vásárlása, más befizetési kötelezettségek teljesítése, kamatfizetés és más, a működés során keletkező kiadások teljesítéséből származnak.

A dologi és egyéb folyó kiadások tervezésével kapcsolatos tervezési alapelvek:

* A dologi kiadások tervezésénél az ésszerű takarékosság követelményének érvényesítése mellett kell tervezni.
* Az intézmények dologi és egyéb folyó kiadásainak keretösszegét a 2024. évi teljesítés adatok, a szerződéses kötelezettségek, illetve a várható infláció figyelembevételével állapítjuk meg.
* A költségvetési szerv dologi kiadásainak jelentős hányadát az épületek, építmények fenntartással kapcsolatos közüzemi szolgáltatások igénybevétele teszi ki, elsődlegesen és minden más kiadást megelőzően meg kell tervezni ezek fedezetét. Takarékos gazdálkodásra kell törekedni, amellett nem lesz szükség bezárásra, maximum a működés időszakos felfüggesztéséről kell döntést hozni.
* Az energiaköltségek tervezése a 2024. évi fogyasztási adatok figyelembevételével, a közzétett árak alapján történik Fix ár földgáz esetén: 9,98 Ft/MJ – 21,215 Ft/MJ, villamos energia esetén: az általános, üzleti célra vásárolt: 76,24 Ft/kWh – 79,00 Ft/kWh, a közvilágítási célra vásárolt: 65,70 Ft/kWh. A földgáz szolgáltatási szerződés 2025. október 1-ig, a villamosenergia pedig 2025.december 31-ig szól.
* Az egyes szolgáltatások esetében számítani lehet a szolgáltatási díjak emelésével.
* Az ellátottak pénzbeli juttatásai jogcímen tervezett kiadásokat - települési támogatásokat a szociális rendelet alapján a Szociális Bizottság döntései alapján kell tervezni.

**II.1.3. Működési célú pénzeszköz átadások**

Az államháztartáson belülre (pl. társulási tagdíjak), illetve az államháztartáson kívülre (pl. civil szervezetek, alapítványok) nyújtott működési támogatások tervezésénél a bázis év teljesítési adatai az irányadók a következők figyelembevételével.

Továbbra is kiemelt feladat a ***civil és nonprofit szervezetekkel*** való jó együttműködés. Az önkormányzati támogatás feltételeinek megfelelően működő, bejegyzett, az évenkénti elszámolási kötelezettséget teljesítő egyesületek, szervezetek éves működését, fejlesztések megvalósításához az önkormányzat saját forrásból támogatást biztosít. A civil szervezetekről szóló 9/2017.(IV.04.) önkormányzati rendelet alapján minden évben pályázat alapján az Önkormányzat támogatást biztosít az államháztartáson kívüli szervezetek, civil szervezetek, helyi önszerveződő közösségek, egyházak és a magánszemélyek számára azonos feltételek mellett. 2025. évben a támogatásokat a 2024. évi mértékben javasoljuk biztosítani. A Környezetvédelmi Alapba befolyó összeget javasoljuk a község zöldterület kezelési feladatainak forrásaként felhasználni.

#### II. 2. Felhalmozási kiadások

A 2025. évi tervezés során figyelembe kell venni a folyamatban lévő beruházásokat, a korábbi Képviselő-testületi döntéseken alapuló elkötelezettségeket. A felhalmozási kiadásoknál a 2024. évről áthúzódó és kötelezettségvállalással terhelt, folyamatban lévő fejlesztéseket be kell tervezni, valamint figyelembe kell venni az előző évről áthúzódó meg nem valósult célokat is.

2025. évben is fontos feladat a pályázati lehetőségek figyelemmel kísérése, és a pályázatok keretén belül támogatott fejlesztéseknek kell előnyt biztosítani a felhalmozási kiadásokon belül. Újabb beruházások előtt a beruházás további fenntartási költségét, egyéb többéves kihatású kötelezettségek költségvetési kihatását is vizsgálni kell.

A 2025. évben elsődleges prioritást kell, hogy élvezzen a folyamatban lévő beruházások befejezése, valamint a pozitív elbírálásban részesült pályázataink megvalósítása. Fontos feladat az önkormányzati intézmények energetikai fejlesztésének folytatása a főépítész által felállított prioritásokkal.

A felhalmozási feladatok és felújítási célok tervezésénél:

* a 2024. évben megkezdett feladatok forrásigényét is szükséges biztosítani
* a 2025. évi új felhalmozási kiadások tekintetében pedig az önkormányzati vagyon állagmegóvását biztosító felújítások, valamint a korszerűtlen önkormányzati intézményi épületek energetikai korszerűsítése minden esetben előnyt élveznek.

Az önkormányzat új beruházásokat pályázati forrásokból csak önerő biztosítása nélkül, vagy külön képviselő-testület döntés alapján a forrás megjelölése mellett indíthat.

A pályázatok előkészítésére és megvalósítására elkülönített céltartalék tervezése szükséges. A céltartalék fedezetet biztosít a benyújtandó, illetve nyertes pályázatokhoz szükséges önerő forrására.

Az önkormányzati utak állapotát figyelembe véve, azok teljes körű felújítására, karbantartására a feladatfinanszírozás összege nem elegendő, az uniós és hazai pályázati forrásokat folyamatosan kutatni kell.

**Összegzésként** elmondható, hogy az önkormányzatnak a jövőben is célja, a működőképességét megőrizze, biztosítsa az eddigi szolgáltatások színvonalának megőrzését, valamint a fejlesztési lehetőségek ésszerű, szükségletekhez igazodó kihasználását.

Továbbra is fontos a reális szükségletek felmérése, az önkormányzati célok, elképzelések megvalósíthatóságának objektív értékelése, az önkormányzati fenntartású intézmények folyamatos működését, gazdálkodásának stabilitását biztosító intézkedések megtétele.

Követelményként fogalmazódik meg a működési bevételek és a működési kiadások, valamint a felhalmozási bevételek és a felhalmozási kiadások költségvetési egyensúlyának biztosítása.

A 2025. évi költségvetés tervezésénél továbbra is alapkövetelmény a működési hiány nélküli, körültekintő, óvatos, a kötelező feladatokat előtérbe helyező költségvetési gazdálkodás.

Telki, 2024. december 12.

 Deltai Károly

 polgármester

**Határozati javaslat**

**Telki Község Önkormányzat Képviselő-testülete**

**/2025. (I.13.) Önkormányzati Határozata**

**Telki Község Önkormányzatának**

**2025. évi költségvetési koncepciója**

Telki Község Önkormányzat Képviselő-testülete a 2025. évi költségvetési koncepciót az előterjesztésben foglaltak szerint elfogadja.

**Határidő:** 2025. költségvetési rendelet-tervezet benyújtása

**Felelős:** Polgármester, jegyző